Zim-weermag glo in beheer; staatsgreep steeds ontkenFoto: ANA Te midde van berigte dat die Zimbabwiese weermag in beheer van die hoofstad Harare is, word daar steeds ontken dat ŉ staatsgreep plaasgevind het. Die weermag het via die staatsbeheerde media ontken dat ŉ staatsgreep uitgevoer word en gesê persone naby pres. Robert Mugabe, wat as misdadigers beskou word, word geteiken, maar dat die president en sy gesin veilig is. Daar word egter ook beweer dat van Mugabe se familielede reeds die land verlaat het, waaronder van sy kinders. Ander berigte sê Mugabe en sy vrou, Grace, is onder huisarres. Foto: ANA Alle veiligheidsmagte is deur die weermag vermaan om hul samewerking te verleen. Volgens berigte is alle toegang tot die parlement en regeringsgeboue in Harare versper. Militêre voertuie is oral in die stad te sien en motors word voorgekeer en deursoek. Daar is ook berigte van ontploffings en geweerskote in die hoofstad. Volgens African News Agency was daar Woensdagoggend ŉ onheilspellende stilte in die strate van Harare terwyl liedjies van die oorlogtyd oor staatsbeheerde radio- en TV-stasies gespeel is. Emmerson Mnangagwa en sy vrou. Foto: ANA Emmerson Mnangagwa, wat verlede week deur Mugabe as adjunkpresident afgedank is, is volgens berigte terug in Zimbabwe. Daar word beweer dat hy moontlik beheer oor die land se regering kan neem. Mnangagwa het op Twitter gesê hy is terug in Zimbabwe en dat hy oor die volgende paar dae gaan besig wees. “’n Weermag-geleide oorgangsfase sal nou die weg baan vir ‘n vreedsame, vry en regverdige demokratiese verkiesing,” het hy gesê. Daar is intussen talle onbevestigde berigte dat Igantius Chombo, minister van finansies, in hegtenis geneem is. Daar word ook beweer dat ministers Jonathan Moyo en Saviour Kasukuwere in aanhouding is. Nog berigte beweer ŉ vlug het vanoggend van die lughawe in Harare vertrek en dat dit na Suid-Afrika op pad is. Op die webtuiste Flightradar kon daar vroeër een vlug in die omgewing van Harare gesien word. David Coltart, Zimbabwe se voormalige minister van onderwys, sport en kuns en kultuur, het gesê alles verloop vreedsaam in Bulawayo. “Dit blyk dat dit wat gebeur gemik is op interne prosesse van die Zanu-PF eerder as ŉ aanval op nasionale instellings.”